Twee kinders sterf weens rookinaseming ná kragonderbrekingTwee kinders, onderskeidelik vyf en agt jaar oud, het Dinsdagaand weens rookinaseming gesterf nadat hul pa hulle glo in ŉ woonstel toegesluit en ŉ kers ŉ brand veroorsaak het. Ao. Dineo Koena, ŉ polisiewoordvoerder van die Oos-Kaap, het Woensdag gesê die voorval het in die Universe-woonstelblok in Fort Gale, Mthatha, plaasgevind. “Die woonstel is gedeeltelik deur die vlamme verwoes. Die kinders het glad nie gebrand nie,” het Koena gesê. Daar was glo ŉ kragonderbreking in die gebied, en die pa het ŉ kers aangesteek voor hy die kinders deur die nag alleen gelaat het. “Toe hy Woensdag in die vroeë oggendure teruggekeer, het hy sy kinders dood aangetref.” Niemand is nog in verband met die voorval in hegtenis geneem nie. Die polisie doen ŉ geregtelike doodsondersoek. ŉ Saak van brandstigting word ook ondersoek.